**NÁRODNÁ RADA SLOVENSKEJ REPUBLIKY**

**IV. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: 2244/2008

**863a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 548/2003 Z. z. o Justičnej akadémii a o zmene a doplnení niektorých zákonov v znení neskorších predpisov (tlač 863) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady ako gestorský výbor k vládnemu návrhu zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

I.

Národná rada Slovenskej republiky uznesením zo 4. februára 2009 č. 1236 pridelila vládny návrh zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov (tlač 863) na  prerokovanie týmto výborom:

**Ústavnoprávnemu výboru** Národnej rady Slovenskej republiky a

**Výboru** Národnej rady Slovenskej republiky **pre vzdelanie, mládež, vedu a šport.**

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému vládnemu návrhu zákona (§ 75 ods. 2 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov).

III.

Vládny návrh zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov (tlač 863) **odporúčal** Národnej rade Slovenskej republiky **schváliť Ústavnoprávny výbor** Národnej rady Slovenskej uznesením č. 598 z  31. marca 2009.

**Výbor** Národnej rady Slovenskej republiky **pre vzdelanie, mládež, vedu a šport neprijal platné uznesenie,** nakoľko návrh uznesenia **nezískal** **súhlas nadpolovičnej väčšiny prítomných poslancov.**

IV.

**Z uznesenia Ústavnoprávneho výboru** Národnej rady Slovenskej republiky pod bodom III tejto správy vyplývajú tieto **pozmeňujúce návrhy:**

**K čl. I**

1. Vkladá sa nový 1. bod, ktorý znie:

„1. V § 1 sa za slovo „akadémie“ vkladajú slová „Slovenskej republiky.“.

Nasledujúce body sa prečíslujú.

Justičná akadémia je inštitúcia s celoštátnou pôsobnosťou                                                (§ 3 ods. 1 zákona).

2. Vkladá sa nový 1. bod, ktorý znie:

„1. V § 2 ods. 1 sa za slovo „akadémia“ vkladajú slová „Slovenskej republiky“.

Nasledujúce body sa prečíslujú.

Justičná akadémia je inštitúcia s celoštátnou pôsobnosťou.

3. Vkladá sa nový 1. bod, ktorý znie:

„1. V § 2 ods. 2 sa za slovom „sudcov“ slovo „a“ nahrádza čiarkou a na konci sa pripájajú tieto slová „a súdnych úradníkov“.“

Ide o zosúladenie ustanovenia vo vzťahu k obsahu zákona.

4. Za 1. bod sa vkladá nový 2. bod, ktorý znie:

„2. V § 3 sa za odsek 2 vkladá nový odsek 3, ktorý znie:

„(3) Akadémia v rámci svojej pôsobnosti zabezpečuje a koordinuje úlohy medzinárodnej spolupráce, vrátane prípravy a organizácie spoločných medzinárodných vzdelávacích podujatí s inými národnými alebo medzinárodnými organizáciami pre vzdelávanie sudcov, prokurátorov a súdnych úradníkov.“.

Doterajšie odseky 3 až 5 sa označujú ako odseky 4 až 6.

Nasledujúce body sa prečíslujú.

Dopĺňa a spresňuje sa predmet činnosti akadémie.

5. 10. bod znie:

„10. § 7 vrátane nadpisu znie:

„§ 7

Pôsobnosť rady

Rada

1. navrhuje ministrovi kandidáta na funkciu riaditeľa,
2. vypracúva a vydáva zásady výberového konania na funkciu riaditeľa a zástupcu riaditeľa,
3. volí a odvoláva si zo svojich členov predsedu a podpredsedu rady, a to nadpolovičnou väčšinou hlasov všetkých členov rady,
4. volí a odvoláva členov skúšobných komisií a ich náhradníkov podľa § 13,
5. schvaľuje návrh rozpočtu akadémie, ktorý jej predkladá riaditeľ,
6. schvaľuje ročný študijný plán na základe obsahovej náplne vzdelávania sudcov určenej súdnou radou po dohode s ministrom a obsahovej náplne vzdelávania prokurátorov určenej generálnym prokurátorom,
7. schvaľuje štatút akadémie, a to nadpolovičnou väčšinou hlasov všetkých členov rady,
8. schvaľuje skúšobný poriadok, a to nadpolovičnou väčšinou hlasov všetkých členov rady,
9. predkladá návrh ministrovi na odvolanie riaditeľa,
10. ukladá členom rady povinnosti vyplývajúce z jej pôsobnosti a upozorňuje členov rady na neplnenie úloh,
11. schvaľuje rokovací poriadok rady,
12. rozhoduje aj o ďalších otázkach v rozsahu a za podmienok ustanovených v tomto zákone, v osobitnom predpise a v štatúte akadémie.“.“

Spresňuje sa pôsobnosť rady ako orgánu Justičnej akadémie.

6. V 11. bode v § 7a sa doterajší text označuje ako odsek 1 a dopĺňa sa odsekom 2, ktorý znie:

„(2) V prípadoch určených štatútom akadémie vykonáva pôsobnosť predsedu rady jej podpredseda.“.

Dopĺňa sa pôsobnosť predsedu rady tak, aby bolo zrejmé, kedy ho zastupuje podpredseda rady.

7. V 17. bode v § 9 ods. 1 písm. e) sa vypúšťajú slová „na návrh rady“.

Odstraňuje sa rozpor medzi znení § 8 ods. 8 a § 9 ods. 1                                                písm. e).

8. V 19. bode sa § 11 dopĺňa odsekom 8, ktorý znie:

„(8) Úlohy pedagogického zboru podľa odseku 1 môže vykonávať aj justičný čakateľ a právny čakateľ prokuratúry počas svojej prípravnej praxe a vyšší súdny úradník počas výkonu štátnej služby. 9a)“

Poznámka pod čiarou k odkazu 9a) znie:

„9a) § 149a zákona č. 385/2000 Z. z. o sudcoch a prísediacich a o zmene a doplnení           niektorých zákonov v znení neskorších predpisov.

§ 228 zákona č. 154/2001 Z. z. o prokurátoroch a právnych čakateľoch prokuratúry.

Zákon č. 312/2001 Z. z. o štátnej službe a o zmene a doplnení niektorých zákonov           v znení neskorších predpisov.“.

Zavádza sa možnosť, aby všetky kategórie štátnych zamestnancov boli zapojené do vzdelávacieho procesu v jeho rôznych formách a etapách (v navrhovanom znení sa má na mysli príprava vzdelávacích podujatí, rešeršnej, publikačnej a obdobnej činnosti).

9. Za 21. bod sa vkladá nový 22. bod, ktorý znie:

„22. V § 13 ods. 1 druhá a tretia veta znejú:

„Na návrh súdnej rady, generálneho prokurátora, rady prokurátorov a ministra volí a odvoláva predsedu,  členov skúšobných komisií a ich náhradníkov rada. Funkčné obdobie členov skúšobných komisií a ich náhradníkov je tri roky.

Nasledujúce body sa prečíslujú.

Nadväzuje na úpravu § 7 (pôsobnosť rady).

10. 22. bod znie:

„22. V § 13 odseky 2 a 3 znejú:

„(2) Za člena skúšobnej komisie alebo náhradníka môže byť zvolený

a) sudca, ktorý spĺňa predpoklady podľa § 5 a ku dňu vymenovania vykonáva funkciu sudcu najmenej desať rokov,

b) prokurátor, ktorý spĺňa predpoklady podľa § 5 a ku dňu vymenovania vykonáva funkciu prokurátora najmenej desať rokov,

c) fyzická osoba, ktorá spĺňa predpoklady podľa § 5, má vysokoškolské vzdelanie druhého stupňa získané na právnickej fakulte vysokej školy v Slovenskej republike alebo má uznaný diplom o vysokoškolskom právnickom vzdelaní druhého stupňa vydaný zahraničnou vysokou školou5) a najmenej pätnásť rokov odbornej právnickej praxe.

(3) Člena skúšobnej komisie alebo náhradníka možno odvolať

a) ak mu jeho zdravotný stav dlhodobo, najmenej počas šiestich po sebe nasledujúcich mesiacoch, nedovoľuje riadne vykonávať túto funkciu,

b) ak si bez závažného dôvodu neplní úlohy vyplývajúce z jeho funkcie,

c) z iných závažných dôvodov, najmä v prípade konania, ktoré vyvoláva alebo je spôsobilé vyvolať pochybnosti o osobnostných, morálnych alebo odborných predpokladoch na výkon jeho funkcie.“.

Nadväzuje na úpravu § 13 ods. 1.

11.  25. bod znie:

„25. § 15 znie:

„§ 15

(1) Podrobnosti o organizácii a činnosti orgánov akadémie, o priebehu vzdelávania v akadémii, hmotných výhodách riaditeľa, o postavení pedagogického zboru, účastníkov vzdelávania a o vnútornom členení akadémie upraví štatút akadémie.

(2) Podrobnosti o organizácii a vykonaní skúšky upraví skúšobný poriadok akadémie.“.“

Ide o spresnenie.

**K čl. II**

12. V čl. II sa slová „1. februára“ nahrádzajú slovami „1. júna“.

Súčasne sa vykoná legislatívna úprava v  čl. I v 26. bode v § 17a kde sa slová „1. februára“ vo všetkých tvaroch nahradia slovami „1. júna“ v príslušnom gramatickom tvare.

Zmena účinnosti sa navrhuje vzhľadom na priebeh legislatívneho procesu a dodržania lehôt ustanovených Ústavou Slovenskej republiky (čl. 87 ods. 2 až 4 a čl. 102 ods. 1 písm. o/). Zároveň je potrebné vykonať aj legislatívnu úpravu prechodného ustanovenia vrátane nadpisu, ktoré súvisí s dátumom účinnosti zákona.

Gestorský výbor **odporúča hlasovať** o pozmeňujúcich a doplňujúcich návrhoch nasledovne:

a) **spoločne o bodoch 1, 2, 3, 4, 5, 6, 7, 9, 10, 11 a 12** s návrhom **schváliť,**

b) **osobitne o bode 8** s návrhom **schváliť.**

V.

**Gestorský výbor** na základe stanovísk **výborov** k vládnemu návrhu zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov (tlač 863) vyjadrených v ich uzneseniach uvedených pod bodom **III.** tejto správy a stanovísk poslancov gestorského výboru vyjadrených v rozprave k tomuto návrhu zákona, podľa § 79 ods. 4 písm.  f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča Národnej rade Slovenskej republiky** vládny návrh zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov (tlač 863) **schváliť** v znení schválených pozmeňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa **zákon č. 548/2003 Z. z. o Justičnej akadémii** a o zmene a doplnení niektorých zákonov v znení neskorších predpisov v druhom čítaní (tlač 863a) **bola schválená uznesením Ústavnoprávneho výboru Národnej rady Slovenskej republiky zo 14. apríla 2009 č. 616.** Týmto uznesením výbor zároveň poveril spravodajkyňu predložiť návrhy podľa §  81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Mojmír Mamojka

predseda Ústavnoprávneho výboru

Národnej rady Slovenskej republiky

Bratislava 14. apríla 2009